**ԱՆԻ ՀԱՄԱՅՆՔԻ ՂԵԿԱՎԱՐ ԱՐՄԱՆ ՍԱՐԻԲԵԿՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԵՐԻՏԱՍԱՐԴՈՒԹՅԱՆ ՄԻՋԱԶԳԱՅԻՆ ՕՐՎԱ ԿԱՊԱԿՑՈՒԹՅԱՄԲ**

Սիրելի՛ երիտասարդներ, սրտանց շնորհավորում եմ բոլորիդ այս կարևորագույն տոնի՝ Երիտասարդության միջազգային օրվա կապակցությամբ:

Անքննարկելի ճշմարտություն է, որ ցանկացած երկրում երիտասարդությունն է փոփոխությունների գերագույն առաջնորդը, յուրաքանչյուր հասարակության շարժիչ ուժը։

Հոգեպես կիրթ, առողջ մտածելակերպով, նպատակասլաց, նորարարական մտքերով զինված է մեր ազգի և պետության բարեկեցիկ ապագայի գրավականը: Ներկայի որակյալ և կիրթ երիտասարդությունը կայուն և պայծառ ապագայի առհավատչյան է:

Եղե՛ք ստեղծագործող, եղե՛ք նախաձեռնող և ապրե՛ք այն գիտակցմամբ, որ հենց երիտասարդ տարիներին ձեր կողմից ձեռքբերված գիտելիքները, կարողություններն ու հմտություններն են ողջ կյանքում լինելու ձեր հաջողությունների ու ձեռքբերումների հիմնական երաշխավորը: Ցանկանում եմ, որ այս գիտակցմամբ ապրեք և արարեք՝ ի շահ հարազատ համայնքի, մարզի, ի վերջո, մեր պաշտելի հայրենիքի։

Սիրելի՛ երիտասարդներ, մաղթում եմ ձեզ խաղաղ երկինք, ամուր կամք, վճռականություն և ապագայի նկատմամբ անսասան լավատեսություն։ Երաշխավորում եմ, որ համայնքը կանգնած է անեցի երիտասարդի կողքին և մշտապես նպաստելու ենք ձեր առաջխաղացման։